изъ̑ѡбрази́тельныхъ же, да бл҃годари́тъ усе́рднѡ сп҃си́теля, сицевы́хъ ра́ди лю́тыхъ страда́ній, я̀же во́лею на́съ ра́ди претерпѣ̀, да ѿ мучи́тельства діа́воля на́съ свободи́тъ: и излія́нія ра́ди пречс̑тыя єгѡ̀ кро́ве, є́юже на́съ ѿ кля́твы зако́нныя искупѝ, и живо́тъ даю́щія ра́ди єгѡ̀ сме́рти, є́юже ро́дъ человѣ́ческій, уме́ршій грѣхо́мъ, ѡживотворѝ, и прилѣ́жнѡ въ смире́нномъ се́рдцѣ да мо́лится, я́кѡ да си́хъ ра́ди всѣ́хъ бл҃годѣя́ній свои́хъ, и́миже ро́дъ человѣ́ческій ѡблагодѣ́тельствова, пода́стъ и єму̀ бл҃года́ть ѡставле́нія грѣхѡ́въ, во є́же досто́йнѡ принестѝ єму̀ безкро́вную же́ртву, и неѡсужде́ннѡ причасти́тися ст҃ы̂мъ єгѡ̀ та́йнамъ